KOMISIJOS REGLAMENTAS (EB) Nr. 699/2006
2006 m. gegužės 5 d.
iš dalies keičiantis Tarybos reglamento (EEB) Nr. 2092/91 I priedą dėl galimybės naminiams paukščiams patekti į aptvarus po atviru dangumi sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
Pagal ekologinės žemdirbystės produktų gamybos metodą, naminiams gyvuliams turėtų būti sudaryta galimybė patekti į aptvarus po atviru dangumi arba ganyklas, kai tai leidžia oro sąlygos.
(2)
Galiojančiose ekologiškos gamybos taisyklėse numatoma išimtis, taikoma žinduoliams, jei pagal Bendrijos arba nacionalinius reikalavimus, susijusius su konkrečiomis gyvūnų sveikatos problemomis, šiems gyvūnams neleidžiama patekti į lauką. Tačiau tokia išimtis netaikoma ekologinei paukštininkystei.
(3)
Atsižvelgiant į tvyrančią paukščių gripo išplitimo grėsmę, būtina imtis atsargumo priemonių, dėl kurių naminius paukščius gali tekti laikyti uždarose patalpose. Siekiant nuoseklumo ir aiškumo bei siekiant užtikrinti tolesnį ekologiškos paukštininkystės gamybos sistemos veikimą, taip pat būtina gamintojams leisti jų naminius paukščius laikyti uždarose patalpose neprarandant ekologinio statuso, jei pagal apribojimus, įskaitant veterinarinius apribojimus, kurie taikomi pagal Bendrijos teisės aktus, siekiant apsaugoti visuomenės ir gyvūnų sveikatą, naminiams paukščiams neleidžiama patekti į aptvarus po atviru dangumi arba ganyklas.
(4)
Draudimas išeiti į aptvarus po atviru dangumi gali pakenkti nuolat ten būti įpratusių paukščių gerovei. Siekiant sumažinti neigiamą tokių priemonių poveikį, gyvūnams nuolat duodama pakankamai stambiųjų pašarų ir tinkamų medžiagų, suteikiančių galimybę įsisavinti stambiuosius pašarus, purentis ir maudytis dulkėse kiek jiems reikia.
(5)
Reglamentas (EEB) Nr. 2092/91 turėtų būti atitinkamai iš dalies pakeistas.
(6)
Kai kuriose valstybėse narėse šie apribojimai jau taikomi, todėl būtina imtis šiame reglamente nustatytų skubių priemonių. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną.
(7)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Į Reglamento (EEB) Nr. 2092/91 I priedo B dalį įtraukiamas toks 8.4.7 punktas:
„8.4.7.
Nepaisant 8.4.2 ir 8.4.5 punktų nuostatų, naminius paukščius galima laikyti uždarose patalpose, jei pagal apribojimus, įskaitant veterinarinius apribojimus, kurie taikomi pagal Bendrijos teisės aktus siekiant apsaugoti visuomenės ir gyvūnų sveikatą, naminiams paukščiams neleidžiama patekti į aptvarus po atviru dangumi arba toks patekimas ribojamas.
Jei naminiai paukščiai laikomi uždarose patalpose, jiems nuolat duodama pakankamai stambiųjų pašarų ir tinkamų medžiagų, kurios patenkintų naminių paukščių etologinius poreikius.
Komisija iki 2006 m. spalio 15 d. tikrina, kaip taikoma ši dalis, visų pirma kaip laikomasi gyvūnų gerovės reikalavimų.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 5 d.